text: Rullende jobcenter i Kolding
  19 april 2013 kl. 06.26
  Jobcentret i Kolding bliver nu mobilt. Centret vil sende en bus bemandet med jobkonsulenter rundt i kommunen for at opsøge ledige og virksomheder.
  Arbejdsmarkedsudvalget i Kolding besluttede sidste år, at jobcentret skal være mere synligt.
  Ideen til det rullende jobcenter kom oprindelig fra formanden for integrationsrådet, Marwan Zobi (S).
  Flere store boligområder i Kolding har mange indvandrere, der er arbejdsløse.
  De mobile jobkonsulenter skal vejlede om jobsøgning og uddannelsesmuligheder.
  Kolding er den første kommune i landet, der indfører et rullende jobcenter som en permanent institution.
  